ການຈູດເຜົາຕົນເອງ ປະທ້ວງຈິນ ຂອງຊາວທິເບດ ໄດ້ແຜ່ລາມໄປເຖິງອິນເດຍ (ເບິ່ງວີດີໂອ)
ສະຫະລັດໃຫ້​ທຶນ​ແກ່​ສູນ​ຮັບຮອງ​ ທີ່​ເມືອງທໍາ​ມະ​ສາລາ​ ສໍາລັບ​ຊາວ​ທິ​ເບ​ດ ທີ່​ຫລົບໜີ​ການ​ປະ​ຫັດ​ປະຫານ ​ຢູ່​​ປະ​ເທດ​ຈີນ​ມາ​.
ໃນເດືອນແລ້ວນີ້ ສະມາຊິກຄົນນຶ່ງຂອງປະຊາຄົມຊາວທິເບດຜັດຖິ່ນ ໃນປະເທດອິນເດຍ ໄດ້ເປັນຄົນຫລ້າສຸດທີ່ໄດ້ຈູດເຜົາຕົນເອງ ໃນການປະທ້ວງທໍານອງນີ້ມາເປັນເວລານຶ່ງປີ ຕ້ານການປົກຄອງຂອງຈີນ ຢູ່ໃນເຂດຂອງຊາວທິເບດນັ້ນ ຜູ້ສື່ຂ່າວວີໂອເອ Kurt Achin ໄດ້ໄປຢ້ຽມ ຢາມຊາວທິເບດພັດຖິ່ນ ທີ່ເມືອງທໍາມະສາລາ ທາງພາກເໜືອຂອງອິນເດຍ ເພື່ອເບິ່ງວ່າເຂົາ ເຈົ້າມີປະຕິກິລິຍາແນວໃດ ຕໍ່ການສະລະຊີວິດຕົນເອງເພື່ອປະທ້ວງນັ້ນ ແລະສົ່ງລາຍງານມາ ດັ່ງດາຣາຈະນໍາມາສະເໜີທ່ານ ພວກເດັກນ້ອຍທິເບດພາກັນຫລິ້ນ ເວລາຢຸດພັກຮຽນໃນມື້ນຶ່ງທີ່ມີຟ້າແຈ້ງໃສໃນເດືອນເມສາ ພວກເດັກນ້ອຍເຫລົ່ານີ້ພາກັນນຸ່ງເຄຶ່ອງຕາມເພນີຂອງບ້ານເກີດ ທີ່ເຂົາເຈົ້າບໍ່ເຄີຍໄດ້ເຫັນ ບ່ອນທີ່ເຂົາເຈົ້າຢູ່ນີ້ແມ່ນເມືອງທໍາມະສາລາ ປະເທດອິນເດຍ ຜູ້ນໍາທາງຈິດໃຈຂອງຊາວທິ ເບດ ອົງດາໄລ ລາມະ ໄດ້ສະເດັດມາທີ່ນີ້ເມື່ອປີ 1959 ພ້ອມດ້ວຍສິດບໍລິວານຊາວທິເບດ ຫລາຍໝື່ນຄົນ ແລະ ຕັ້ງເປັນເມືອງຫລວງພັດຖິ່ນຂຶ້ນມາ ເສື້ອຜ້າເຄື່ອງນຸ່ງຖື ແລະການດໍາເນີນຄວາມພະຍາຍາມເພີ່ມຂຶ້ນເພື່ອປາກເວົ້າພາສາທິເບດ ແມ່ນເປັນພາກສ່ວນນຶ່ງຂອງທີ່ເອີ້ນວ່າ ວັນພຸດສີຂາວ ທີ່ສອດຄ່ອງຂະໜານກັນໄປກັບການ ຕໍ່ຕ້ານແບບງຽບໆບໍ່ຮຸນແຮງໃນເຂດທີ່ມີຊາວທິເບດອາໃສຢູ່ ພາຍໃຕ້ການຄວບຄຸມຂອງຈີນ ເມື່ອບໍ່ດົນຜ່ານມານີ້ ພວກເດັກນ້ອຍກໍໄດ້ຮຽນຮູ້ກ່ຽວກັບວິທີການຕໍ່ຕ້ານອີກແບບນຶ່ງ ໂດຍ ພວກຊາວທິເບດທີ່ເລືອກເອົາວິທີຈູດເຜົາຕົນເອງ ເພື່ອປະທ້ວງນັ້ນ ໃນຮອບນຶ່ງປີຜ່ານມາ ປາກົດມີການຈູດເຜົາຕົນເອງຈົນຕາຍ ຢ່າງໜ້ອຍ 34 ຄົນ ເພື່ອປະ ທ້ວງນະໂຍບາຍການປົກຄອງຂອງຈີນ ຄູ Dolma Nyima ປະເຊີນກັບຄວາມທ້າທາຍໃນ ການສອນເດັກວ່າ ດ້ວຍເຫດໃດ ຄົນພວກນັ້ນຈຶ່ງຕ້ອງເລືອກເອົາວິທີທີ່ຮຸນແຮງຂະໜາດນັ້ນ ນາຍ Jamphel Yeshi ອາຍຸ 27 ປີ ກາຍເປັນຜູ້ທໍາອິດໃນປີນີ້ ທີ່ຈູດເຜົາຕົນເອງ ໃນດິນ ແດນຂອງປະເທດອິນເດຍ ນາຍ ເຢສຊິ ແລ່ນໄປຕາມຖະໜົນໃນນະຄອນຫລວງນິວແດລລີ ໃນຂະນະທີ່ຮ່າງກາຍກໍາລັງລຸກເປັນໄຟ ເມື່ອວັນທີ່ 26 ເດືອນມີນາ ຜ່ານມານີ້ ພຽງບໍ່ເທົ່າໃດ ມື້ກ່ອນກໍານົດການໄປເຖິງຂອງປະທານປະເທດຈີນ ທ່ານ ຫູ ຈິນເຖົາ ພວກນັກເຄຶ່ອນໄຫວ ໄດ້ຕິດຮູບພາບຂອງນາຍເຢສຊິ ໄວ້ທົ່ວທໍາມະສາລາເພື່ອໃຫ້ກຽດລາວ ໃນຖານະເປັນຜູ້ຍອມ ຮັບການທໍລະມານແລະຍອມຕາຍເພື່ອສາສະໜາຂອງຕົນ ນາງ Tenzin Chokey ເລຂາໃຫຍ່ສະພາເຍົາວະຊົນທິເບດ ທີ່ໄດ້ຊ່ວຍພິມຮູບໂພສເຕີເຫລົ່ານີ້ ເວົ້າວ່າ: ພວກເດັກນັກຮຽນກໍຮວມຢູ່ໃນຈໍານວນຫລາຍໆພັນຄົນ ທີ່ຍ່າງແຫ່ຂະບວນສົ່ງສະການນາຍ Jamphel Yeshi ຜ່ານໄປຕາມຖະໜົນຫົນທາງ ຂອງເມືອງທໍາມະສາລາ ລັດຖະບານສະຫະລັດເປັນຜູ້ໃຫ້ທຶນແກ່ສູນຮັບຮອງ ທີ່ເມືອງທໍາມະສາລາ ສໍາລັບຊາວທິເບດ ທີ່ຫລົບໜີການປະຫັດປະຫານຢູ່ບ້ານ ທີ່ປະເທດຈີນມານັ້ນ ຊາຍຄົນນຶ່ງອາຍຸ 24 ຄົນ ໄດ້ມາເຖິງທໍາມະສາລາປະມານເດືອນເຄິ່ງຜ່ານມາ ເຮົາຈະບໍ່ ບອກຊື່ລາວ ເພື່ອບໍ່ໃຫ້ຄອບຄົວຂອງລາວຢູ່ປະເທດຈີນຖືກລົງໂທດ ລາວກ່າວວ່າ ຢູ່ທີ່ນັ້ນ ຊາວທິເບດແມ່ນຖືກຈໍາແນກກີດກັນຈາກ ການໄດ້ຊົມໃຊ້ຄວາມຈະເລີນຮຸ່ງເຮືອງທາງເສດຖະ ກິດ ທີ່ລັດຖະບານຈີນກ່າວວ່າ ໄດ້ນໍາມາສູ່ຂົງເຂດຂອງພວກເຂົາເຈົ້ານັ້ນ ແຕວ່າສິ່ງທີ່ດົນໃຈ ໃຫ້ລາວໜີມາ ແມ່ນການກົດຂີ່ປາບປາມທາງວັດທະນະທໍາ ລາວເວົ້າວ່າ: ຊາວທິເບດພັດຖິ່ນມອງເຫັນພວກເຂົາເຈົ້າເອງວ່າ ຈະເປັນຜູ້ມີໄຊຢ່າງຫລີກລ່ຽງບໍ່ໄດ້ ໃນ ການທົດສອບຄວາມອົດກັ້ນອົດທົນທີ່ມີມາແຕ່ປະວັດສາດ ຕໍ່ພັກຄອມມີສນີສຈີນນັ້ນ ແຕ່ວ່າ ເວລາກໍາລັງຈະໝົດໄປແລ້ວ ສໍາລັບການເດີນທາງກັບຄືນປະເທດ ຂອງອົງດາໄລ ລາມະ ທີ່ມີພະຊົນມາຍຸ 76 ພັນສານັ້ນ ແລະຖ້າຫາກວ່າ ອົງດາໄລ ລາມະ ມໍລະນະພາບໄປໂດຍບໍ່ໄດ້ກັບຕ່າວຄືນທິເບດແລ້ວ ມັນກໍເປັນຄໍາຖາມທີ່ເປີດກວ້າງວ່າ ຊາວໜຸ່ມທິເບດທັງຫລາຍ ບໍ່ວ່າຈະພັດຖິ່ນຫລືຢູ່ບ້ານ ເກີດກໍຕາມ ຈະສາມາດເກັບຄວາມໂກດແຄ້ນຂອງພວກເຂົາເຈົ້າໄວ້ໄດ້ຫລືບໍ່?